SK Úradný vestník Európskej únie C 135/4

Oznámenie o začatí antidumpingového konania týkajúceho sa dovozu určitých amerických chladničiek (chladničiek typu side by side) pôvodom z Kórejskej republiky

(2005/C 135/04)

V súlade s článkom 5 nariadenia Rady (ES) č. 384/96 (1) („základné nariadenie“) bol Komisii predložený podnet, v ktorom sa uvádza, že dovoz amerických chladničiek (chladničiek typu side by side) pôvodom z Kórejskej republiky („príslušná krajina“) je dumpingový, a tým spôsobuje značnú ujmu výrobnému odvetviu Spoločenstva.

1. Podnet

Podnet bol podaný 18. apríla 2005 spoločnosťou Whirlpool v mene výrobcov, ktorí predstavujú väčšinový podiel na výrobe, v tomto prípade viac než 90 % celkovej výroby amerických chladničiek v Spoločenstve.

2. Výrobok

Údajným dumpingovým výrobkom sú americké chladničky, t. j. kombinované chladiace a mraziace jednotky s objemom presahujúcim 400 litrov a vybavené najmenej dvomi oddelenými vonkajšími dverami, ktoré sú umiestnené vedľa seba, pôvodom z Kórejskej republiky („príslušný výrobok“), zvyčajne zaradené pod kódom KN ex 8418 10 91. Tento kód KN sa uvádza len pre informáciu.

3. Tvrdenie o dumpingu

Tvrdenie o dumpingu, pokiaľ ide o Kórejskú republiku, je založené na porovnaní normálnej hodnoty stanovenej na základe domácich cien s vývoznými cenami príslušného výrobku smerujúceho do krajín Spoločenstva.

Na tomto základe je vypočítané dumpingové rozpätie značné.

4. Tvrdenie o ujme

Navrhovateľ poskytol dôkazy o tom, že dovoz príslušného výrobku z Kórejskej republiky sa celkovo zvýšil v absolútnom vyjadrení a v zmysle podielu na trhu.

Tvrdí sa, že objemy a ceny dovezeného príslušného výrobku údajne, okrem iného, negatívne ovplyvňujú podiel na trhu, predávané množstvá a úroveň cien účtovaných výrobným odvetvím Spoločenstva, čo vedie k významným nepriaznivým účinkom na celkovú výkonnosť a finančnú situáciu výrobného odvetvia Spoločenstva.

5. Postup

Keďže Komisia po konzultácii s Poradným výborom stanovila, že podnet bol podaný výrobným odvetvím Spoločenstva alebo v jeho mene, a že existujú dostatočné dôkazy na začatie konania, začína týmto prešetrovanie v súlade s článkom 5 základného nariadenia.

5.1. Postup stanovenia dumpingu a ujmy

Na základe prešetrovania sa stanoví, či je príslušný výrobok pôvodom z Kórejskej republiky dumpingový a či tento dumping spôsobuje ujmu.

a) Dotazníky

Komisia v záujme získania informácií, ktoré považuje za nevyhnutné pre svoje prešetrovanie, pošle dotazníky zástupcom výrobného odvetvia Spoločenstva a všetkým združeniam výrobcov v Spoločenstve, vývozcom/výrobcom v Kórejskej republike, všetkým združeniam vývozcov/výrobcov, dovozcom, všetkým združeniam dovozcov uvedeným v podnete a orgánom príslušných vyvážajúcich krajín.

V každom prípade by sa však všetky strany mali bezodkladne obrátiť na Komisiu faxom, najneskôr však v lehote stanovenej v ods. 6 písm. a) tohto oznámenia s cieľom zistiť, či sú v podnete vymenované, a v prípade potreby požiadať o dotazník, keďže lehota uvedená v ods. 6 písm. b) tohto oznámenia platí pre všetky takéto zainteresované strany.

b) Zhromažďovanie informácií a vypočutia

Všetky zainteresované strany sa týmto vyzývajú, aby oznámili svoje stanoviská, predložili informácie iné ako vo vyplnenom dotazníku a poskytli podporné dôkazy. Tieto informácie musia byť spolu s podpornými dôkazmi doručené Komisii v lehote stanovenej v ods. 6 písm. b) tohto oznámenia.

Komisia môže okrem toho vypočuť zainteresované strany, pokiaľ predložia žiadosť, ktorá preukáže, že existujú konkrétne dôvody na ich vypočutie. Táto žiadosť sa musí predložiť v rámci lehoty stanovenej v ods. 6 písm. c) tohto oznámenia.

5.2. Postup hodnotenia záujmu Spoločenstva

V súlade s článkom 21 základného nariadenia a v prípade, ak sú tvrdenia o dumpingu a ním spôsobenej ujme opodstatnené, rozhodne sa o tom, či by prijatie antidumpingových opatrení nebolo v rozpore so záujmom Spoločenstva. Z tohto dôvodu výrobné odvetvie Spoločenstva, dovozcovia, ich zastupujúce združenia, organizácie zastupujúce užívateľov a spotrebiteľov pokiaľ preukážu, že existuje objektívne prepojenie medzi ich činnosťou a príslušným výrobkom, môžu sa v lehote stanovenej v ods. 6 písm. b) tohto oznámenia prihlásiť a poskytnúť Komisii informácie. Strany, ktoré konali v súlade s predchádzajúcou vetou, môžu v lehote stanovenej v ods. 6 písm. c) tohto oznámenia požiadať o vypočutie, pokiaľ uvedú konkrétne dôvody na vypočutie. Treba poznamenať, že akékoľvek informácie predložené podľa článku 21 sa zohľadnia len v tom prípade, ak budú v čase ich predloženia podložené konkrétnymi dôkazmi.

6. Lehoty

a) Pre strany na vyžiadanie dotazníka

Všetky zainteresované strany by mali požiadať o dotazník čo najskôr, najneskôr však do 15 dní po uverejnení tohto oznámenia v Úradnom vestníku Európskej únie.

b) Pre strany na prihlásenie s cieľom predložiť vyplnený dotazník a akékoľvek iné informácie

Všetky zainteresované strany, ak majú byť ich vyjadrenia počas prešetrovania zohľadnené, sa musia prihlásiť Komisii, oznámiť svoje stanoviská a predložiť vyplnený dotazník alebo akékoľvek iné informácie do 40 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že vykonávanie väčšiny procesných práv stanovených v základnom nariadení závisí od prihlásenia sa strany v rámci uvedeného obdobia.

c) Vypočutia

V rámci tej istej 40-dňovej lehoty môžu všetky zainteresované strany takisto požiadať Komisiu o vypočutie.

7. Písomné podania, vyplnený dotazník a korešpondencia

Všetky podania a žiadosti predložené zainteresovanými stranami musia byť vypracované písomne (nie v elektronickej forme, ak nie je uvedené inak) a musia uvádzať názov, adresu, e-mailovú adresu, telefónne číslo a faxové číslo a/alebo telexové čísla zainteresovanej strany. Všetky písomné podania, vrátane informácií požadovaných v tomto oznámení, vyplneného dotazníka a korešpondencie, ktoré zainteresované strany poskytli ako dôverné, sa označujú ako „Limited“ (2)a v súlade s článkom 19 ods. 2 základného nariadenia sa k nim pripojí verzia, ktorá nemá dôverný charakter s označením „Na nahliadnutie pre zainteresované strany“.

Adresa Komisie na korešpondenciu:

Európska Komisia Directorate General for Trade Directorate B Office: J-79 5/16 B-1049 Brussels Fax: (32-2) 295 65 05

8. Nedostatočná spolupráca

V prípadoch, ak ktorákoľvek zo zainteresovaných strán odmietne sprístupniť alebo neposkytne potrebné informácie v rámci lehôt, alebo významnou mierou brzdí prešetrovanie, v súlade s článkom 18 základného nariadenia sa môžu dočasné alebo konečné, pozitívne alebo negatívne zistenia stanoviť na základe skutočností, ktoré sú k dispozícii.

Ak sa zistí, že ktorákoľvek zo zainteresovaných strán poskytla nepravdivé alebo zavádzajúce informácie, tieto informácie sa nevezmú do úvahy a môžu sa použiť skutočnosti, ktoré sú k dispozícii. Ak niektorá zo zainteresovaných strán nespolupracuje alebo spolupracuje len čiastočne a zistenia sú preto založené na skutočnostiach, ktoré sú k dispozícii podľa článku 18 základného nariadenia, výsledok môže byť pre túto stranu menej priaznivý než v prípade, keby bola spolupracovala.

9. Harmonogram prešetrovania

Podľa článku 6 ods. 9 základného nariadenia sa prešetrovanie ukončí do 15 mesiacov od dátumu uverejnenia tohto oznámenia v Úradnom vestníku Európskej únie. V súlade s článkom 7 ods. 1 základného nariadenia možno predbežné opatrenia uložiť najneskôr do 9 mesiacov od uverejnenia tohto oznámenia v Úradnom vestníku Európskej únie.

(1) Ú. v. ES L 56, 6.3.1996, s. 1. Nariadenie naposledy zmenené a doplnené nariadením Rady (ES) č. 461/2004 (Ú. v. EÚ L 77, 13.3.2004, s. 12).

(2) To označuje, že dokument je určený len na interné použitie. Je chránený podľa článku 4 nariadenia (ES) č. 1049/2001 Európskeho parlamentu a Rady (Ú. v. ES L 145, 31.5.2001, s. 43). Ide o dôverný dokument podľa článku 19 nariadenia Rady (ES) č. 384/96 (Ú. v. ES L 56, 6.3.1996, s. 1) a článku 6 Dohody Svetovej obchodnej organizácie (WTO) o implementácii článku VI Všeobecnej dohody o clách a obchode (GATT) 1994 (antidumpingová dohoda).